Na temelju članka 92. stavka 3. i članka 105. stavka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 – pročišćeni tekst i 16/22), Gradska skupština Grada Zagreba, na \_\_. sjednici, \_\_\_\_\_\_\_\_\_\_\_\_\_\_\_\_\_\_\_., donijela je

**ODLUKU**

**o financiranju mjesne samouprave**

**Članak 1.**

Ovom se odlukom utvrđuju kriteriji za utvrđivanje ukupne visine sredstava u proračunu Grada Zagreba (u nastavku teksta: proračun) za gradske četvrti i mjesne odbore i kriteriji za podjelu tih sredstava na gradske četvrti i mjesne odbore te način i uvjeti korištenja i raspolaganja tim sredstvima.

Sredstva za mjesne odbore u gradskim četvrtima osiguravaju se u okviru sredstava gradske četvrti.

**Članak 2.**

Gradskim se četvrtima sredstva osiguravaju i iskazuju u proračunu posebno za svaku pojedinu gradsku četvrt po namjenama: sredstva za obavljanje poslova iz samoupravnog djelokruga Grada Zagreba povjerenih gradskoj četvrti i mjesnom odboru te sredstva za rad vijeća gradske četvrti i vijeća mjesnog odbora.

**Članak 3.**

Sredstva za financiranje mjesne samouprave osiguravaju se godišnje u visini najmanje 18 % od ukupno ostvarenih proračunskih prihoda na računu proračuna u godini koja prethodi godini izrade proračuna, umanjenih za rashode za zaposlene, rashode i izdatke za otplatu kredita, obveze za zakupnine i najamnine te pomoći.

**Članak 4.**

(1) Sredstva iz članka 3. ove Odluke raspodjeljuju se:

1. za programe održavanja komunalne infrastrukture na područjima gradskih četvrti,

2. za naknade vijećnicima temeljem Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora, te za potrebe rada vijeća,

3. za planove komunalnih aktivnosti gradskih četvrti,

4. za planove malih komunalnih akcija mjesnih odbora.

(2) Sredstva iz članka 3 ove odluke raspodjeljuju se i za planove potreba za aktivnostima, programima i projektima unapređenja kvalitete života građana gradske četvrti odnosno mjesnog odbora ako su doneseni.

**Članak 5.**

(1) Iz sredstava iz članka 3. ove odluke sredstva za programe redovnog održavanja komunalne infrastrukture na područjima gradskih četvrti utvrđuju se na godišnjoj razini prema podacima o površinama unutar gradskih četvrti koje čine dio sustava održavanja komunalne infrastrukture, a odnose se na redovito održavanje nerazvrstanih cesta, održavanje javnih zelenih površina, održavanje čistoće javnih površina i održavanje građevina javne odvodnje oborinskih voda, a najmanje prema prosjeku utrošenih sredstava u dvije godine koje prethode godini donošenja proračuna sukladno izvješćima o izvršenju programa održavanja komunalne infrastrukture na području gradskih četvrti Grada Zagreba te prilagođeno za polugodišnju stopu inflacije, sukladno podacima Državnog zavoda za statistiku, u godini u kojoj se donosi proračun.

(2) Iz sredstava iz članka 3. ove odluke, sredstva za naknade vijećnicima, nakon odbitaka sredstava iz stavka 1. ovog članka, dodjeljuju se gradskim četvrtima za isplatu naknada sukladno Odluci o naknadi predsjednicima, potpredsjednicima i članovima vijeća gradskih četvrti i vijeća mjesnih odbora.

(3) Sredstva iz članka 3. ove Odluke, nakon odbitka sredstava iz stavaka 1. i 2. ovog članka raspodjeljuju se gradskim četvrtima prema sljedećim kriterijima:

- 70% prema broju stanovnika gradske četvrti,

- 30% prema površini gradske četvrti.

Sredstva iz ovoga stavka iznose najmanje 40% ukupnih sredstava iz stavka 1. ovoga članka.

(4) Iz sredstava iz članka 3. ove Odluke sredstva za potrebe rada vijeća dodjeljuju se gradskim četvrtima do najviše 5% sredstava preostalih nakon odbitaka sredstava iz stavka 1. i 2 ovog članka.

(5) Iz sredstva iz stavka 3. ovog članka sredstva se mogu dodijeliti gradskim četvrtima i mjesnim odborima za realizaciju planova potreba za aktivnostima, programima i projektima unapređenja kvalitete života građana gradske četvrti i mjesnih odbora koji su od interesa za dva ili više mjesnih odbora ili za cijelu gradsku četvrt (u daljnjem tekstu: plan potreba).

(6) Gradskim četvrtima za realizaciju planova potreba iz stavka 5. ovog članka sredstva se mogu dodijeliti u visini do 20.000,00 eura po gradskoj četvrti.

(7) Mjesnim odborima koji planiraju za realizaciju planova potreba iz stavka 5. ovog članka sredstva se mogu dodijeliti na sljedeći način:

1. ako vijeće ima 5 članova - do 3.000,00 eura,

2. ako vijeće ima 7 članova - do 4.000,00 eura,

3. ako vijeće ima 9 članova - do 5.000,00 eura,

4. ako vijeće ima 11 članova - do 6.000,00 eura.

(8) Sredstva iz stavka 3. ovog članka, nakon odbitaka sredstava iz stavaka 6. i 7. ovoga članka, raspodjeljuju se gradskim četvrtima za planove komunalnih aktivnosti u visini do najviše 60%, a preostala sredstva raspodjeljuju se mjesnim odborima za planove malih komunalnih akcija, prema udjelu površine nerazvrstanih cesta na području mjesnog odbora u odnosu na ukupnu površinu nerazvrstanih cesta na području Grada Zagreba.

**Članak 6.**

Vijeća gradskih četvrti i vijeća mjesnih odbora dužna su gradskom upravnom tijelu nadležnom za poslove mjesne samouprave podnijeti izvješće o korištenju sredstava iz članka 5. stavka 6. i 7. ove odluke do 30. travnja tekuće godine za prethodnu kalendarsku godinu.

**Članak 7.**

Danom stupanja na snagu ove odluke prestaje važiti Odluka o financiranju mjesne samouprave (Službeni glasnik Grada Zagreba 21/16, 23/16, 20/18).

**Članak 8.**

 Ova odluka stupa na snagu prvog dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**